b'\n_START_ARTICLE_\nBlaenavonin teollisuusmaisema\n_START_SECTION_\nHistoria\n_START_PARAGRAPH_\nBlaenavonin alueelta on kaivettu rautamalmia ainakin vuodesta 1675, ehk\xc3\xa4 jopa aiemmin. Kaivannaistalous oli kuitenkin alueella viel\xc3\xa4 pitk\xc3\xa4\xc3\xa4n kehittym\xc3\xa4t\xc3\xb6nt\xc3\xa4 ja pienimuotoista. Thomas Hill, Thomas Hopkins ja Benjamin Pratt hankkivat Blaenavonista vuokra-alueen vuonna 1788. He perustivat sinne uuden ja ajalleen modernin rautatehtaan._NEWLINE_Blaenavon Ironworksissa oli vuonna 1789 kolme masuunia, ja se k\xc3\xa4ytti h\xc3\xb6yryvoimaa. Se oli jo tuolloin koko maailman suurimpia rautatehtaita ja Walesin toiseksi suurin. Yhti\xc3\xb6 hankki rautamalmin, tulenkest\xc3\xa4v\xc3\xa4n saven, hiilen ja kalkkikiven omista l\xc3\xa4hteist\xc3\xa4\xc3\xa4n. Tehdas tuotti vuonna 1796 noin 5\xc2\xa0400 tonnia rautaa._NEWLINE_Kun tehdas kasvoi, sen ja sen kaivosten ja louhosten yhteyteen alettiin rakentaa ty\xc3\xb6l\xc3\xa4isten asuntoja. Samalla ymp\xc3\xa4rist\xc3\xb6\xc3\xb6n kohosi yksinkertainen rautatieverkosto, jonka avulla raakamateriaalia pystyttiin kuljettamaan tehtaaseen ja sen tuotteita markkinapaikoille._NEWLINE_Blaenavon Ironworksissa oli vuonna 1812 jo viisi masuunia, jotka tuottivat 14\xc2\xa0000 tonnia rautaa vuodessa. Alueelta rakennettiin Monmouthshiren ja Breconin kanavalle 2,4 kilometri\xc3\xa4 pitk\xc3\xa4 Pwll Dun tunneli, joka oli osa pisint\xc3\xa4 koskaan rakennettua hevosvetoista rautatiet\xc3\xa4. Takkiraudan tuotanto oli suurimmillaan vuonna 1852, jolloin sit\xc3\xa4 valmistettiin per\xc3\xa4ti 666\xc2\xa0000 tonnia._NEWLINE_Blaenavon Company aloitti 1860-luvulla tuotannon uudessa ter\xc3\xa4stehtaassa, mik\xc3\xa4 alkoi tehd\xc3\xa4 vanhasta rautatehtaasta tarpeettoman. Se suljettiinkin vuonna 1902. Blaenavonin arvo nousi, kun Sidney Gilchrist Thomas ja Percy Gilchrist kehittiv\xc3\xa4t siell\xc3\xa4 vuonna 1878 Bessemer-prosessia paremmaksi. Vuosisadan lopulla perustettiin Forgesiden uusi asuinalue, ja Blaenavonin asukasluku oli vuonna 1891 noin 11\xc2\xa0450. Aluetta kehitettiin my\xc3\xb6s ty\xc3\xb6l\xc3\xa4isten sosiaalisia tarpeita huomioon ottaen, sill\xc3\xa4 siell\xc3\xa4 on monia kappeleita, kouluja, pubeja ja kauppoja._NEWLINE_Ter\xc3\xa4ksenvalmistus k\xc3\xa4rsi 1900-luvun alussa alam\xc3\xa4ess\xc3\xa4, mik\xc3\xa4 puolestaan mahdollisti hiilen viennin. Etel\xc3\xa4-Walesin hiilt\xc3\xa4 vietiin ymp\xc3\xa4ri maailmaa, ja hiilikaivokset ty\xc3\xb6llistiv\xc3\xa4t Walesissa vuonna 1913 suoraan per\xc3\xa4ti 250\xc2\xa0000 ihmist\xc3\xa4. Blaenavonin Big Pit -kaivosta suurennettiin ja uudestaan niin tehtiin vuonna 1948, kun Britannian hiiliteollisuus kansallistettiin. Blaenavonin v\xc3\xa4kiluku oli kuitenkin alkanut laskea vuoden 1921 noin 12\xc2\xa0500 ihmisest\xc3\xa4. Ter\xc3\xa4stehdas lopetti vuonna 1938, ja Big Pitin hiilikaivos suljettiin 1980._NEWLINE_Blaenavonissa alettiin suojella vanhaa kaivosperint\xc3\xb6\xc3\xa4. Big Pitin kansallinen hiilimuseo (avattu 1983) ja Blaenavon Ironworksin suojelu ovat uudistaneet alueen taloutta.\n_START_SECTION_\nKohteet\n_START_PARAGRAPH_\nBlaenavon Ironworksin rautatehdas on teollisuusmaiseman keski\xc3\xb6ss\xc3\xa4. Sen s\xc3\xa4ilyneet masuunit antavat kuvan 1700- ja 1800-lukujen raudanvalmistuksesta. Yksi tehtaan vaikuttavimpia muistomerkkej\xc3\xa4 on vuonna 1839 valmistunut James Ashwellin nostotorni, jossa k\xc3\xa4ytettiin vett\xc3\xa4 vastapainona. Blaenavon Ironworksissa on n\xc3\xa4ht\xc3\xa4vill\xc3\xa4 edelleen my\xc3\xb6s monia apurakennuksia, kuten valamiseen k\xc3\xa4ytettyj\xc3\xa4 rakennuksia, kattilahuoneita, moottoritaloja ja ty\xc3\xb6l\xc3\xa4isten rakennuksia._NEWLINE_Vuonna 1860 avattu Big Pitin kaivos on muutettu museoksi, ja se on toinen Britannian kaivosmuseoista, joissa vierailijat voivat k\xc3\xa4yd\xc3\xa4 maan alla. Kaivokseen maanpinnalla liitetyt rakennukset ovat k\xc3\xa4yt\xc3\xa4nn\xc3\xb6ss\xc3\xa4 siin\xc3\xa4 asussa, jossa ne olivat toiminnan lopettua 1980. Vanhimmat rakennukset ovat 1800-luvun lopulta ja uusimmat 1970-luvulta. Rinteess\xc3\xa4 p\xc3\xa4\xc3\xa4rakennusten yl\xc3\xa4puolella ovat vuonna 1939 valmistuneet kaivosmiesten kylpyl\xc3\xa4 ja ruokala._NEWLINE_Rautatehtaan pohjoispuolella on monia historiallisia muistomerkkej\xc3\xa4. Pen-fford-gochin alue on noin 40 hehtaarin laajuinen, ja siell\xc3\xa4 on paljon todisteita muun muassa juonten paljastamisesta huuhtomalla. Sen etel\xc3\xa4puolella on monia j\xc3\xa4lki\xc3\xa4 hyvin alkeellisista kuilukaivoksista. Garn-yr-erw\xe2\x80\x99ss\xc3\xa4 puolestaan on noin vuonna 1806 avatun Engine Pitin, Blaenavonin vanhimman kuilukaivoksen, j\xc3\xa4\xc3\xa4nteet. Alueella on my\xc3\xb6s vanhoja louhoksia, kuten vuonna 1819 avattu Pwll Du._NEWLINE_Teolliuusmaisemaan kuuluu my\xc3\xb6s monia todisteita ja j\xc3\xa4\xc3\xa4nteit\xc3\xa4 vanhoista liikennelaitteista, joilla kuljetettiin raakamateriaalia ja takkirautaa. Tehdasta palveli tihe\xc3\xa4 rautatieverkko. Niist\xc3\xa4 merkitt\xc3\xa4vin oli vuonna 1817 valmistunut Hill\xe2\x80\x99s Tramroad._NEWLINE_Garnddyrysin valimo aloitti toimintansa 1817. Sen merkitt\xc3\xa4vimm\xc3\xa4t j\xc3\xa4\xc3\xa4nteet ovat raudanty\xc3\xb6st\xc3\xb6n j\xc3\xa4te, vesivoimaan k\xc3\xa4ytetyt lammet, johtajan talon ja ty\xc3\xb6l\xc3\xa4isten talojen rauniot sek\xc3\xa4 rautateiden j\xc3\xa4\xc3\xa4nteet. Laakson toiselle puolelle perustettiin uusi ter\xc3\xa4stehdas 1850-luvun lopulla, jolloin Garnddyrysin toiminnot siirrettiin sinne._NEWLINE_Blaenavonin kaupunki kehittyi monella tavalla tehdastoiminnan yhteydess\xc3\xa4. Sinne rakennettiin taloja ty\xc3\xb6ntekij\xc3\xb6ille ja yhti\xc3\xb6n omia kauppoja. Monet kaupungin rakennukset ovat 1800-luvulta, ja ne heijastavat ajan kulttuuria. Ensimm\xc3\xa4isiin teolliuuspatruunoihin liittyvi\xc3\xa4 rakennuksia ovat T\xc5\xb7 Mawrin kartano ja Pyh\xc3\xa4n Pietarin kirkko. Etel\xc3\xa4-Walesissa kappelit olivat merkitt\xc3\xa4vi\xc3\xa4 sek\xc3\xa4 koulutuksen ett\xc3\xa4 uskonnon kannalta. Blaenavonissa ovat Bethlehemin (vuodelta 1820), Horebin (1862) ja Moriahin kappelit (1888). Kappelien aseman veiv\xc3\xa4t 1800-luvulla ty\xc3\xb6ntekij\xc3\xb6iden instituutit, ja Blaenavoninkin huomattavin rakennus on vuonna 1895 valmistunut Workmen\xe2\x80\x99s Hall and Institute.'